ธ.ก.ส. จัดตลาดผลไม้ทุเรียนคุณภาพดีจากสวนเกษตรกร
แบงก์รัฐ ธ.ก.ส. และ เอสเอ็มอีแบงก์ เร่งช่วยเกษตรกรผลไม้หาตลาดขายระบายทุเรียน
9 พ.ค. 2565

ธนาคารเพื่อการเกษตรและสหกรณ์การเกษตร (ธ.ก.ส.) เปิดตลาดผลไม้คุณภาพดีจากภาคตะวันออก เพื่อให้ผู้บริโภคในเขตกรุงเทพมหานคร ได้บริโภคผลไม้ที่สดใหม่ รับประกันคุณภาพจากสวนของเกษตรกรโดยตรง รวมถึงเป็นช่องทางให้เกษตรกรได้จำหน่ายผลผลิตตามฤดูกาลได้ในราคาที่ยุติธรรม โดยนำทุเรียน มังคุด เงาะ จากสหกรณ์การเกษตรเพื่อการตลาดลูกค้า ธ.ก.ส. (สกต.) 3 แห่ง คือ สกต. ระยอง สกต. ตราด และสกต. จันทบุรี รวมกว่า 3.5 ตัน มาจำหน่าย ผู้บริโภคที่สนใจ สามารถ ชิม ชม ช้อป ได้ที่บริเวณด้านหน้า ธ.ก.ส. สำนักงานใหญ่ (อาคารบางเขน) ในระหว่างวันที่ 9 - 13 พฤษภาคม 2565


ด้านนายชาตรี เวทสรณสุธี รองกรรมการผู้จัดการ ธนาคารพัฒนาวิสาหกิจขนาดกลางและขนาดย่อมแห่งประเทศไทย (ธพว.) หรือ SME D Bank พร้อมด้วยคณะผู้บริหาร และเจ้าหน้าที่ ลงพื้นที่ จ.จันทบุรี เยี่ยมกิจการลูกค้า บริษัท เชิดศักดิ์ เจริญทรัพย์ ฟรุ๊ต จำกัด โดยนายเชิดศักดิ์ บุญเปี่ยม เจ้าของธุรกิจโรงรับซื้อทุเรียน (ล้ง) แบรนด์ “เล็ก 6 กิโล”โดย SME D Bank สนับสนุนเติมทุนผู้ประกอบการรายนี้ตั้งแต่ยังเป็นรายย่อย (Micro) เมื่อกว่า 10 ปีที่แล้ว ซึ่งมีรถกระบะรับซื้อทุเรียนเพียง 1 คัน จากนั้น ดูแลฟูมฟักอย่างต่อเนื่อง ทั้งด้านการเงินและการพัฒนา จนกิจการเติบโต ก้าวสู่ล้งรายสำคัญประจำจังหวัด ส่งขายทุเรียนไปตลาดในและต่างประเทศ ทั้งนี้ SME D Bank ในฐานะธนาคารเพื่อเอสเอ็มอีไทย จะนำโมเดลความสำเร็จจากการสนับสนุน “เล็ก 6 กิโล” ขยายผลสนับสนุนผู้ประกอบการเอสเอ็มอีล้งทุเรียนของคนไทยรายอื่นๆ ให้ก้าวสู่ความสำเร็จเช่นกันโดยปัจจุบัน พื้นที่ จ.จันทบุรี ระยอง และตราด มีผู้ประกอบการล้งทุเรียน ประมาณ 600 ราย ในจำนวนดังกล่าวเป็นล้งของคนไทยเพียงประมาณ 120 ราย ดังนั้น SME D Bank ได้เข้ามาสนับสนุนผู้ประกอบการกลุ่มดังกล่าวอย่างใกล้ชิด ให้สามารถเติบโต และยืนหยัดเป็นอาชีพอยู่คู่คนไทย และประเทศไทยตลอดไป ซึ่งจะก่อประโยชน์ให้เกิดการสร้างงานสร้างรายได้ในท้องถิ่น รวมถึง ส่งต่อประโยชน์สู่ธุรกิจเกี่ยวเนื่องอีกมากมาย ไม่ว่าจะเป็นสินค้าแปรรูปจากทุเรียน ห้องเย็น ร้านขายของที่ระลึก ฯลฯ ก่อให้เกิดเงินหมุนเวียนนับแสนล้านบาท ขับเคลื่อนเศรษฐกิจไทยเติบโตอย่างยั่งยืนตามนโยบายรัฐบาล